Blaðakonan Lourdes Maldonado Lopez var myrt í landamæraborginni Tijuana í Mexíkó í gær, sunnudag. Embætti saksóknara í borginni greindi frá þessu. Lopez er annar blaðamaðurinn sem myrtur er í borginni á innan við viku, og þriðji mexíkóski blaðamaðurinn sem myrtur er á þessu ári.
Lopez var skotin til bana þar sem hún sat inni í bíl sínum, segir í tilkynningu saksóknaraembættis Baja California-ríkis, sem liggur að Bandaríkjunum. Alfonso Margarito Martínez Esquivel, blaðamaður og ljósmyndari, sem sérhæfði sig í fréttum af glæpum og glæpagengjum, var skotinn til bana utan við heimili sitt í Tijuana hinn 17. janúar síðastliðinn, í þann mund sem hann var að stíga upp í bíl sinn til að aka á vettvang annars morðs sem hann hugðist fjalla um. Viku fyrr, 10. janúar, fannst José Luis Gamboa Arenas, sjálfstætt starfandi rannsóknarblaðamaður og dálkahöfundur, látinn nærri heimili sínu í Veracruz-borg, stærstu borginni í samnefndu ríki í Mexíkó suðvestanverðu. Hann hafði verið stunginn fjölmörgum stungum með lagvopni. Allt árið í fyrra voru sjö blaða- og fréttamenn myrtir í Mexíkó, samkvæmt gögnum samtakanna Blaðamenn án landamæra, fleiri en í nokkru landi öðru. Flest eða öll morðin eru talin tengjast umfjöllun blaðamannanna um glæpagengin sem vaða uppi í landinu.Þessi þrjú morð sem framin hafa verið áður en janúar er á enda runninn benda ekki til þess að þetta ár verði betra, nema síður sé.
